AZ ELSŐFOKÚ BÍRÓSÁG ÍTÉLETE (fellebbezési tanács)
2008. október 20.
T‑278/07. P. sz. ügy
Luigi Marcuccio
kontra
az Európai Közösségek Bizottsága
„Fellebbezés – Közszolgálat – Tisztviselők – Szociális biztonság – Munkahelyi baleset – A személyzeti szabályzat 73. cikke alapján folytatott eljárást befejező határozat – Sérelmet okozó aktus hiánya – Megalapozatlan fellebbezés”
Tárgy: Az Európai Unió Közszolgálati Törvényszékének (első tanács) az F‑2/06. sz., Marcuccio kontra Bizottság ügyben 2007. május
11‑én hozott végzése (az EBHT‑ban még nem tették közzé) ellen benyújtott, e végzés hatályon kívül helyezése iránti fellebbezés.
Határozat: Az Elsőfokú Bíróság a fellebbezést elutasítja. Luigi Marcuccio viseli saját költségeit, valamint köteles viselni a Bizottságnál
a jelen eljárásban felmerült költségeket.
Összefoglaló
1.      Fellebbezés – Jogalapok – A tények téves értékelése – Elfogadhatatlanság – Elutasítás – A tények jogi minősítése
(EK 225a. cikk)
2.      Eljárás – Indokolt végzéssel hozott határozat – Pervezető intézkedések elrendelése – Az ilyen végzés meghozatalát nem gátló
intézkedések
(Az Elsőfokú Bíróság eljárási szabályzata, 64. és 111. cikk; 2004/752 tanácsi határozat, 3. cikk, (4) bekezdés)
1.      A fellebbezés kizárólag jogsértésre irányuló jogalapon alapulhat, a tényállással kapcsolatos mérlegelésen nem. Kizárólag a
Közszolgálati Törvényszék rendelkezik hatáskörrel egyrészt a tényállás megállapítására, kivéve ha megállapításainak tárgyi
pontatlansága a hozzá benyújtott eljárási iratokból ered, másrészt a tények értékelésére. Mindazonáltal, ha a Közszolgálati
Törvényszék megállapította vagy értékelte a tényállást, az EK 225a. cikk értelmében az Elsőfokú Bíróság hatáskörrel rendelkezik
a tények jogi minősítésének és az abból a Közszolgálati Törvényszék által levont jogkövetkezményeknek a felülvizsgálatára.
(lásd a 20. pontot)
Hivatkozás: a Bíróság C‑270/99. P. sz., Z kontra Parlament ügyben 2001. november 27‑én hozott ítéletének (EBHT 2001., I‑9197. o.)
37. pontja és az ott hivatkozott ítélkezési gyakorlat.
2.      Az Elsőfokú Bíróság eljárási szabályzatának 64. cikkében előírt pervezető intézkedések alkalmazása – így a jogvita egyezség
útján történő rendezésének megkísérlése – önmagában nem akadályozhatja meg az indokolt végzés elfogadását e szabályzat 111. cikke
alapján, amennyiben teljesülnek az e rendelkezésben előírt feltételek.
(lásd a 41. és 42. pontot)
Hivatkozás: a Bíróság C‑547/03. P. sz., AIT kontra Bizottság ügyben 2006. január 19‑én hozott ítéletének (EBHT 2006., I‑845. o.)
30. pontja.